Ka bomadimabe, puso ya ANC e soka e ya le hole, ho ile ha phatlalatswa molao wa GEAR. Mokgwa oo GEAR e ileng ya phatlalatswa ka wona le jwale o sihile batho ba ahlame! Mekgatlo ya ho hwanta ya basebetsi e lekile ho botsa dipotso e hlanaka taba ena, le kajeno taba ya moruo le melao ya oona e sa le qaka. Monghadi Nelson Mandela, o ile a jwetsa mekgatlo ena, le setjhaba hore GEAR ke molao wa mmuso wa ANC. Phapang mabapi le RDP le GEAR ke eng? GEAR ke molao wa moruo o tshepisang batho ditholwana tsa moruo ka ho hodisa moruo pele. Ka mantswe amang, setjhaba se lokela ho ema tsi, ho hodiswa moruo pele se ntse se le matlokotsing ha eba pale eo re qadileng ka yona re e latella hantle ho fihla mona. Sa bobedi, GEAR ke molao o ruisang barui hobane ka nako eo setjhaba se emetseng ho hola ha moruo, barui bona ba hodisa leruo la bona. Mabapi le GEAR, re ka fella mona, hobane mmuso o ile wa fetola molao ona jwalo ka ha ho buuwa ka New Growth Path (NGP).